Un zălăuan a depus zilele trecute la Poliția Municipiului Zalău o plângere penală în care reclamă faptul că a fost lovit peste brațe și în zona capului, cu o lopată folosită la curățat zăpada, de către un angajat al bisericii << Adormirea Maicii Domnului >> din Zalău. Potrivit celor menționate în plângere, fapta s-ar fi petrecut miercuri, 28 februarie, în curtea bisericii. Nu se cunoaște motivul exact pentru care angajatul bisericii ar fi lovit victima, cert este că scandalul a fost aplanat de însuși preotul paroh al bisericii, Vasile Rus, care l-ar fi admonestat pe agresor, cerându-i socoteală cu privire la fapta sa, însă nu a fost solicitată intervenția Poliției. Poliția a confirmat existența unei plângeri în acest caz. Potrivit datelor furnizate de IPJ Sălaj, ancheta este în plină desfășurare, bărbatul prezentându-se în ziua agresiunii la Spitalul Județean unde a fost consultat, fără a necesita internare.

Victima urmează să depună la dosar actul care dovedește agresiunea, respectiv certificatul de medicină legală pe care l-a obținut la scurt timp după agresiune. Într-o postare pe rețeaua de socializare Facebook, soția victimei a scris:

“Ma gândesc că ieri, 28 februarie, puteam să-mi pierd soțul chiar în fața icoanei Maicii Domnului de la Biserica Adormirii Maicii Domnului din Zalău când un angajat al acestei biserici, pe nume Rus Mihai i-a spus că nu are voie să se roage lângă altar, l-a așteptat afară și l-a lovit în cap cu lopata, probabil este omul de serviciu al bisericii respective (…) Soțul a fost lovit în cap cu lopata de zăpadă, mâna care oarecum l-a protejat de lovitura dată de trei ori este tumefiată. Domnule părinte Rusu, de 42 de ani plătesc contribuția de cult, nu pot urca să mă rog în biserică? Pe când la biserica Adormirea Maicii Domnului slujea părintele Lucaciu, părintele Ghiurco, părintele Opriș, ușa era deschisă la orice oră. Regret, dar nu mai vreau să veniți în casa mea” , a scris soția victimei.

Poliția efectuează cercetări în această cauză, sub aspectul săvârșirii infracțiunii de loviri sau alte violențe, urmând să stabilească cu claritate care au fost cauzele care au dus la acest incident, urmând ca la finalul anchetei să fie dispuse măsurile care se impun.

Episcopia Sălajului a demarat o anchetă în acest caz urmând să ofere un răspuns la finalizarea acesteia.